*****

ΚΑΝΟΝΙΣΜΟΣ (ΕΟΚ) αριθ. 892/84 ΤΗΣ ΕΠΙΤΡΟΠΗΣ

της 31ης Μαρτίου 1984

περί καθορισμού των τιμών της αγοράς στην παρέμβαση των οπισθίων τεταρτημορίων στον τομέα του βοείου κρέατος, που ισχύουν από τις 2 Απριλίου 1984

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 6 παράγραφος 5 στοιχείο γ),

Εκτιμώντας:

ότι με τον κανονισμό (ΕΟΚ) 868/84 της 31ης Μαρτίου 1984 (2), το Συμβούλιο καθόρισε την τιμή προσανατολισμού και την τιμή παρέμβασης των χονδρών βοοειδών για την περίοδο 1984/85· ότι, εντούτοις, συγχρόνως με τον κανονισμό (ΕΟΚ) αριθ. 869/84 (3), το Συμβούλιο αποφάσισε ότι η κοινοτική κλίμακα κατατάξεως των σφαγίων των χονδρών βοοειδών θα εφαρμόζεται στα μέτρα παρέμβασης από τις 9 Απριλίου 1984· ότι για το διάστημα που μεσολαβεί είναι σκόπιμο να καθοριστούν οι τιμές αγοράς στην παρέμβαση κατά το παραδοσιακό σύστημα·

ότι, σύμφωνα με τις διατάξεις του κανονισμού (ΕΟΚ) αριθ. 1302/73 του Συμβουλίου (4), όπως τροποποιήθηκε από τον κανονισμό (ΕΟΚ) αριθ. 427/77 (5), οι ποιότητες και οι τρόποι παρουσιάσεως των προϊόντων που αποτελούν αντικείμενο αγορών πρέπει να προσδιορίζονται λαμβάνοντας υπόψη, αφενός, την ανάγκη εξασφαλίσεως αποτελεσματικής στηρίξεως της αγοράς της ανταγωνίσιμης ζωικής παραγωγής, και, αφετέρου, τις οικονομικές ευθύνες που βαρύνουν σχετικώς την Κοινότητα· ότι, συνεπώς, ενδείκνυται να περιοριστούν οι αγορές σε ορισμένους τρόπους παρουσιάσεως κρέατος·

ότι τα κατώτατα και ανώτατα όρια των τιμών αγοράς πρέπει να καθορίζονται κατά τρόπο που να επιτρέπεται στους οργανισμούς παρεμβάσεως να λαμβάνουν υπόψη τις διαφορές της αξίας του κρέατος ανάλογα με την ηλικία, το βάρος, τη διάπλαση και την κατάσταση παχύνσεως των ζώων·

ότι πρέπει να καθοριστούν τα ανώτατα όρια των τιμών αγοράς σε επίπεδο που να αντιστοιχεί στην τιμή παρεμβάσεως που καθορίζεται από τον κανονισμό (ΕΟΚ) αριθ. 868/84 για την περίοδο εμπορίας 1984/85, χρησιμοποιώντας τους συντελεστές που καθορίζονται από τον κανονισμό (ΕΟΚ) αριθ. 2226/78 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 796/84 (7)·

ότι η από κοινού παρουσίαση του εμπρόσθιου τεταρτημόριου και του οπίσθιου τεταρτημόριου που προέρχονται από το ίδιο ημιμόριο σφαγίου είναι τέτοια που να διευκολύνει του ελέγχους του οργανισμού παρεμβάσεως, σχετικά με την τήρηση των προδιαγραφών όσον αφορά την ποιότητα και την ταξινόμηση των παρουσιάσεων κρέατος· ότι πρέπει να προβλεφθεί η δυνατότητα, για τους οργανισμούς παρεμβάσεως, να ζητούν για το σκοπό αυτό την από κοινού παρουσίαση των δύο τεταρτημορίων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από τις 2 Απριλίου 1984, οι οργανισμοί παρεμβάσεως αγοράζουν τα προσφερόμενα, υπό τους όρους οι οποίοι προσδιορίζονται στον κανονισμό (ΕΟΚ) αριθ. 2226/78, οπίσθια τεταρτημόρια σε τιμές που βρίσκονται μέσα στα όρια που καθορίζονται για κάθε προϊόν στο παράρτημα, λαμβάνοντας υπόψη την ηλικία, το βάρος, τη διάπλαση και την κατάσταση παχύνσεως των ζώων από τα οποία προέρχονται.

Είναι δυνατόν να αποτελέσουν αντικείμενο αγοράς στην παρέμβαση, σύμφωνα με τους όρους που αναφέρονται ανωτέρω, μόνον κρέατα που προέρχονται από άρρενα ζώα.

Ύστερα από αίτηση του σχετικού οργανισμού παρεμβάσεως, ο ενδιαφερόμενος παρουσιάζει στον τελευταίο αυτό, μαζί με το προσφερόμενο οπίσθιο τεταρτημόριο που προέρχεται από το ίδιο ημιμόριο σφαγίου.

Άρθρο 2

Ο κανονισμός (ΕΟΚ) αριθ. 3042/83 (8) καταργείται από τις 2 Απριλίου 1984.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 2 Απριλίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαρτίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 90 της 1. 4. 1984, σ. 30.

(3) ΕΕ αριθ. L 90 της 1. 4. 1984, σ. 32.

(4) ΕΕ αριθ. L 132 της 19. 5. 1973, σ. 3.

(5) ΕΕ αριθ. L 61 της 5. 3. 1977, σ. 16.

(6) ΕΕ αριθ. L 261 της 26. 9. 1978, σ. 5.

(7) ΕΕ αριθ. L 86 της 29. 3. 1984, σ. 20.

(8) ΕΕ αριθ. L 297 της 29. 10. 1983, σ. 16.